જો જયશ્રીગીરી ભવનાથ મહાદેવની અડફેટે ન ચડ્યાં હોત તો કદાચ જયશ્રીગીરીનાં કૃત્યો હજુ વર્ષો સુધી ચાલ્યા કરત. જયશ્રીગીરીનો ડોળો જૂનાગઢના પ્રસિદ્ધ ભવનાથ મહાદેવ પર મંડાયો એટલે તેમણે મંદિરના વડા સાધ્વીને કોરાણે મૂકીને અને આડે આવતા સાધુઓનું યેનકેન પ્રકારેણ મોં બંધ કરાવીને ભવનાથ મહાદેવનો વહીવટ પોતાને હસ્તક કરી લેવા ચક્રો ગતિમાન કર્યાં. ભવનાથ મહાદેવ મંદિરનો વહીવટ સંભાળી રહેલા જૂના અખાડાના મહામંત્રી હરિગીરી મહારાજને હસ્તે જયશ્રીગીરીએ કાશીમાં મહામંડલેશ્વરની પદવી મેળવી અને ભવનાથ મહાદેવ મંદિરનાં વડા બની ગયાં. પોતાના જન્મદિવસ ૧૬ જાન્યુઆરીએ જ જયશ્રીએ ભવનાથ મંદિરમાં ભવ્ય સમારોહનું આયોજન કર્યું હતું. ૧૫ લાખ રૂપિયાના ખર્ચે ભવ્ય આતશબાજી કરી હતી. સાધ્વીની નીતિરીતિથી નારાજ એક જૈન પ્રતિનિધિમંડળ જૂનાગઢના નેતા જસા બારડને સાથે લઈને સરકાર સાથે મસલત કરીને તખ્તો તૈયાર કર્યો. સાધ્વી જયશ્રીગીરીને માત આપવા સોગઠીઓ ગોઠવી. ૨૬ જાન્યુઆરીએ એમણે પાલનપુરમાંથી રાષ્ટ્રધ્વજ ફરકાવ્યો અને નવેમ્બરમાં સોની પ્રીતેશ શાહે કરેલી ચીટિંગની અરજીને આગળ કરીને એ જ સાંજે જયશ્રીગીરીના નિવાસસ્થાને દરોડા પડ્યા. ૨૪ સોનાનાં બિસ્કિટ, ૧.૨૫ કરોડ રૂપિયા રોકડા અને દારૂની ૨૫ બાટલીઓ પકડાઈ. જયશ્રીનો ખેલ ખતમ કર્યો. ૧૬ જાન્યુઆરી ૨૦૧૭ના રોજ જયશ્રીગીરીએ ભવનાથ મહાદેવનો કબજો લીધો અને એના બરાબર ૧૦ દિવસ બાદ ૨૬ જાન્યુઆરીએ જયશ્રીગીરીના નિવાસે દરોડા પડ્યા અને જયશ્રીગીરીને જેલહવાલે કરાયાં.